DA
L 73/64
Den Europæiske Unions Tidende
10.3.2023
43) Punkt 167 affattes således: »167.
I overensstemmelse med procesreglementets artikel 85, stk.
3, kan hovedparterne i undtagelsestilfælde fortsat fremlægge beviser under den mundtlige forhandling.
I en sådan situation anbefales det at medbringe et tilstrækkeligt antal eksemplarer (herunder i givet fald en ikke-fortrolig version i forhold til de intervenerende parter).
De øvrige parter bliver hørt om, hvorvidt disse beviser skal antages til realitetsbehandling, og om indholdet heraf.«.
44) Efter punkt 167 indsættes en ny overskrift: »Ca.
Deltagelse i et retsmøde via videokonference
Ca. 1.
Anmodning om anvendelse af videokonference 167a.
Såfremt en partsrepræsentant af helbredsmæssige (f.eks. en forhindring af personlig medicinsk karakter eller en forhindring, der følger af rejsebegrænsninger på grund af en epidemi), sikkerhedsmæssige eller andre tungtvejende årsager (f.eks. en strejke i luftfartssektoren) er forhindret i at deltage fysisk i en mundtlig forhandling, som den pågældende er blevet indkaldt til, skal repræsentanten for den berørte part i et særskilt dokument fremsætte en begrundet anmodning om at kunne deltage i den mundtlige forhandling via videokonference. 167b.
For at anmodningen kan behandles effektivt af Retten, skal den fremsættes, så snart årsagen til forhindringen er kendt, og den skal indeholde følgende: — en præcis og begrundet angivelse af arten af den påberåbte forhindring — kontaktoplysningerne på en kontaktperson, med hvilken der i givet fald kan foretages tekniske test og tolketest inden den mundtlige forhandling — i givet fald referencenummeret på den sidste sag, hvor repræsentanten har deltaget i en mundtlig forhandling via videokonference for Retten eller Domstolen. 167c.
Enhver anmodning om anvendelse af videokonference skal forkyndes for de øvrige parter i sagen. 167d.
Justitskontoret underretter den part, der har fremsat anmodningen om anvendelse af videokonference, og de øvrige parter i sagen om den afgørelse, som afdelingsformanden har truffet om anmodningen. 167e.
Såfremt der gives tilladelse, vil den kontaktperson, hvis kontaktoplysninger repræsentanten forinden har angivet i sin anmodning, blive kontaktet af Den Europæiske Unions Domstols tekniske tjenestegrene med henblik på hurtigst muligt at foretage en række tekniske test og tolketest, som repræsentanten har pligt til at deltage i. 167f.
Såfremt disse test er vellykkede, vil den mundtlige forhandling faktisk kunne tilrettelægges via videokonference, og parterne vil blive underrettet herom.
Såfremt disse test ikke er vellykkede, vil parterne blive underrettet om, hvilke konsekvenser der skal drages med hensyn til spørgsmålet om, hvorvidt retsmødet skal fastholdes eller udsættes. Ca. 2.
Tekniske krav 167g.
Anvendelsen af videokonference til mundtlige forhandlinger kræver en god lyd- og billedkvalitet samt en fuldstændig stabil forbindelse, hvilke vil blive kontrolleret i forbindelse med en test forud for afholdelsen af retsmødet.
Derfor skal følgende tekniske forudsætninger være opfyldt: — Kun forbindelser, der benytter H.323- og SIP-opkaldsprotokollerne, er tilladt.
H.323- og SIP-protokollerne er protokoller, der anvendes specifikt til videokonferenceopkald, og de sikrer, at forbindelserne er stabile og optimalt sikre. — Det er ikke tilladt at benytte en platformsoftware eller noget andet mødesystem, der udelukkende er baseret på en IT-applikation. — Forbindelser via mobile enheder såsom bærbare computere, tablets eller smartphones er ikke tilladte.